J-eꞌ fariseo xekaja rbixic cuqꞌuin cawrara:
—Jesús congan e qꞌuiy wnak eꞌocnak rdiscípulo que chwech Juan y congan e qꞌuiy nqueruban bautizar chkaꞌ,
caraꞌ xbixa chca.
Per mjaꞌ ta Jesús nebnowa bautismo,
xe rdiscípulo nquebnowa.
Je Kjawal Jesús tak xcꞌaxaj chcaraꞌ xekaja rbixic cuqꞌuin fariseo cꞌjaraꞌ xel ela chpam departamento Judea y nkꞌaxa chpam departamento Galilea.
Per ncꞌatzina nkꞌax na chpam departamento Samaria.
Xekaja chenkaj jun tnamet rbin-an Sicar cꞌola precwent Samaria.
Jaraꞌ tnamet cꞌola chenkaj ruqꞌuin rulew Jacob je xsipaj cana ojer tzra José je rlecꞌwal.
Tzraꞌ cꞌo waꞌ jun yaꞌ cꞌton rmal Jacob ojer.
Jesús congan cosnak rmal binem,
xetzꞌbeꞌa chuchiꞌ poz rxin yaꞌ.
Jaraꞌ hor ptak ncꞌajkꞌij tak xekaja tzraꞌ.
Cꞌo cꞌa jun ixak aj Samaria xerkaja pe plun yaꞌ abar tzꞌbul waꞌ Jesús.
Jesús xbij tzra:
—Tsipaj jtzꞌit yaꞌ.
Je rdiscípulo Jesús ebnak ptnamet e lkꞌoy way.
Y jaꞌ ixak xbij tzra Jesús:
—Per at aj Israel wan y anen en jun ixak en aj Samaria.
¿Nak tzra nacꞌutuj yaꞌ chwa?
caraꞌ xbij jaꞌ ixak com j-eꞌ aj Israel y ruqꞌuin aj Samaria itzel quetzꞌton quiꞌ.
Jesús xbij tzra:
—Per wext nchꞌobtaja awmal jcochinem je nsipaj Dios chawa,
y wext nchꞌobtaj awmal nak rbanic je ntzijona awqꞌuin camic ra je ncꞌutuj yaꞌ chawa,
atet nacꞌutuj ta yaꞌ tzra y jaꞌ nuyaꞌ chawa jun yaꞌ recꞌmon ta jun cꞌacꞌlaj cꞌaslemal.
—Per majoꞌn achnak napulbej waꞌ yaꞌ y congan nim rpam jul.
¿Abar cꞌo waꞌ yaꞌ jxabij chwa?
Kawmaꞌ Jacob arjaꞌ yoyon cana jawra yaꞌ chka ojer.
Jawra yaꞌ xquetaj chkaꞌ je rlecꞌwal ruqꞌuin jeꞌ rwajcax.
¿Latet cꞌa más nim akꞌij que chwech jaꞌ?
caraꞌ xbij ixak tzra Jesús.
Jesús xbij tzra:
—Nak nquetjowa jawra yaꞌ majoꞌn nquetotaj ta tzan chkij chiꞌij.
Per achnak xtetjowa yaꞌ jquentzujuj anen jaraꞌ ntotaja rxin junlic tzan chkij chiꞌij.
Jyaꞌ jquenyaꞌ chca najniꞌla npulin ta ptak canm,
caraꞌ nuban ajniꞌ jun tzꞌucnel yaꞌ recꞌmon ta chca utzlaj cꞌaslemal rxin Dios je rxin junlic.
—Jyaꞌ nabij tey-aꞌ jtzꞌit wxin ch-utz cꞌaraꞌ quentotaja tzan chkij chiꞌij junlic ch-utz cꞌaraꞌ majoꞌn quenpet xta waweꞌ xtenrepluꞌ xta jawra yaꞌ,
caraꞌ xbij jaꞌ ixak.
—Camic jat asiqꞌuij awechjil che nquixpeta waweꞌ ruqꞌuin,
caraꞌ xbij Jesús tzra.
—Per anen majoꞌn wechjil,
caraꞌ xbij jaꞌ ixak tzra Jesús.
—Ne ktzij waꞌ nabij majoꞌn awechjil.
Com ecꞌola e j-oꞌ awechjil ejchon ewiꞌ cuqꞌuin y ja acha jcongan quiꞌ acꞌuꞌx ruqꞌuin camic mawechjil tcꞌaraꞌ.
Ne ktzij waꞌ xabij chwa,
caraꞌ xbij Jesús.
—Quenchꞌob kanen mex cꞌa at jun profeta rxin Dios.
Ktiꞌt kawmaꞌ ajoj ojer pe rwáꞌ jala jun jyuꞌ nqueyaꞌ waꞌ rukꞌij Dios per nebij ixix camic chpam Jerusalén nyaꞌ waꞌ rukꞌij,
caraꞌ nbij jaꞌ ixak.
—Tnimaj cꞌa je xtenbij chawa camic,
ntajina nerkaja tiemp tak me xruyon ta pe rwáꞌ jala jun jyuꞌ neyaꞌ waꞌ rukꞌij Ttixel y me xruyon ta pJerusalén chkaꞌ.
Ixix ix aj Samaria neyaꞌ rukꞌij jun Dios per mchꞌobtanak ta ewmal nak rbanic.
Per ajoj ok aj Israel nkayaꞌ rukꞌij Dios y chꞌobtanak kmal nak rbanic com jaꞌ Toꞌonel ntaꞌk ta rmal Dios y chkacjol ajoj nwanker waꞌ.
Per xyamer nerkaja tiemp tak jeꞌ wnak ne pcanm nalex waꞌ che necyabej rukꞌij Ttixel,
per ne ktzitzij waꞌ nqueban y mchek tcostumbre.
Caraꞌ rbanic com caraꞌ nrajoꞌ Ttixel che nbaꞌna tzra y nquercanoj nak nquebnowa caraꞌ tzra.
Camic ra ecꞌo chic jujun caraꞌ nqueban chic.
Dios arjaꞌ Espíritu,
majoꞌn ntzꞌettaj ta.
J-eꞌ wnak ncꞌatzina chca ne pcanm nalex waꞌ jnecyabej rukꞌij.
Chkaꞌ ncꞌatzina chca che ne ktzitzij waꞌ nqueyaꞌ rukꞌij y mcostumbre ta nqueban,
caraꞌ xbij Jesús tzra ixak.
Jaꞌ ixak xbij tzra Jesús:
—Anen wutkin che npe na Mesías y arjaꞌ nuchꞌob chkawech nak rbanic njelal jeꞌ achnak,
caraꞌ xbij.
(Mesías nbij tzij Cristo.)
—Anen cꞌaraꞌ en Mesías jnemjon tzij awqꞌuin camic ra,
caraꞌ xbixa tzra rmal Jesús.
Kas quemjon tzij tak xeꞌerkaja rdiscípulo Jesús.
J-eꞌ kas junwaꞌ xquetzꞌet tak remjon tzij ruqꞌuin jun ixak.
Per next jun chca xecwin ta xcꞌaxaj tzra:
—¿Nak nawajoꞌ tzra?
o:
—¿Nak natzijoj ruqꞌuin?
Jaꞌ ixak xuyaꞌ cana rechnaw y xba chpam tnamet.
Tak xekaja xbij chca conjelal wnak cawrara:
—Cꞌo jun acha xoktzijona ruqꞌuin,
arjaꞌ xbij chwa njelal nak nebnon chpam ncꞌaslemal.
Joꞌ mpaꞌ ekatzꞌtaꞌ,
mex jaraꞌ Cristo,
caraꞌ xbij chca.
Cꞌjaraꞌ xeꞌel ela chpam tnamet y xeba abar cꞌo waꞌ Jesús.
Tak qꞌuemjaꞌna queꞌekaja,
jeꞌ rdiscípulo xecbij tzra Jesús:
—Rabí,
catwaꞌa.
Per Jesús xbij chca:
—Anen cꞌola nway quentaj per ixix majoꞌn ewutkin ta nak rbanic,
caraꞌ xbij chca.
Je rdiscípulo xecbij jeꞌ chbil tak quiꞌ:
—Mex cꞌola jun cꞌamyon ta rway,
caraꞌ xquechꞌob.
Jesús xbij chca:
—Anen jocnak nway jaraꞌ quenban jachnak nrajoꞌ ranm Dios jtakyon ta wxin,
y chkaꞌ che quenqꞌuis rsamaj jrey-on chwa.
Jnebij ixix che cjiꞌ icꞌ nel twaꞌ cosecha per anen quenbij chewa,
queꞌetzꞌtaꞌ mpaꞌ jeꞌ wnak je epenak,
j-eꞌ cꞌa e jun tejcoꞌn kꞌan chic,
utz chic nchꞌuꞌpa.
Nak xtquechꞌpuwa jawra tejcoꞌn ntoꞌj na quekꞌij.
Jtejcoꞌn jaraꞌ nquecsasa wnak chpam utzlaj cꞌaslemal rxin Dios je rxin junlic.
Caraꞌ rbanic,
nak netcowa tejcoꞌn congan nquicota y nak nebnowa cosechar chkaꞌ nquicota ruqꞌuin.
Caraꞌ rbanic ajniꞌ nbij jun tzij je kcꞌaxan:
—Cꞌola jun netcowa ijaꞌtz y cꞌola nebnowa cosechar,
caraꞌ nbij.
Anen xixnutak ela cuqꞌuin wnak che nqueꞌebnaꞌ cosechar per me ixix ta xixtjowa pen che rbanic samaj,
per ixix camic nquixtajina neban cosechar jquetcon ta j-eꞌ,
caraꞌ xbij Jesús chca rdiscípulo.
Tak aj Samaria xeccꞌaxaj je xbixa chca rmal ixak chJesús xbij tzra njelal jrebnon chpam rcꞌaslemal,
e qꞌuiy chca xeykeꞌa quecꞌuꞌx ruqꞌuin Jesús.
Rmal cꞌaraꞌ tak xeꞌekaja aj Samaria ruqꞌuin Jesús xecbij tzra chnecꞌjeꞌa cuqꞌuin,
y caraꞌ xuban xecꞌjeꞌa c-eꞌ kꞌij cuqꞌuin.
Tak xumaj tzij Jesús cuqꞌuin e qꞌuiy jeꞌ wnak xeykeꞌa quecꞌuꞌx ruqꞌuin rmal jxuchol chca.
Y xecbij tzra ixak:
—Nabey mul xeykeꞌa kacꞌuꞌx ruqꞌuin jxachol chka per camic más xeykeꞌa kacꞌuꞌx ruqꞌuin com xekcꞌaxaj je xbij y xkutkij che ktzij waꞌ jaꞌ Cristo,
Toꞌonel kxin konjelal ok wnak,
caraꞌ xecbij.